LIETUVOS BANKO VALDYBA

NUTARIMAS

DĖL PAGRINDINĖS MOKĖJIMO SĄSKAITOS PASLAUGĄ SUDARANČIŲ PASLAUGŲ IR MOKĖJIMO OPERACIJŲ APRAŠO PATVIRTINIMO

2016 m. spalio 26 d. Nr. 03-153

Vilnius

Vadovaudamasi Lietuvos Respublikos mokėjimų įstatymo Nr. VIII-1370 pakeitimo įstatymo Nr. XII-2561 2 straipsnio 4 dalimi ir Lietuvos Respublikos mokėjimų įstatymo 58 straipsnio 4 dalimi, Lietuvos banko valdyba n u t a r i a:

1. Patvirtinti Pagrindinės mokėjimo sąskaitos paslaugą sudarančių paslaugų ir mokėjimo operacijų aprašą (pridedama).

2. Įvertinti iki 2017 m. rugsėjo 1 d., atsižvelgus į kredito įstaigų bankomatų tinklo paplitimą, ar yra poreikis pakeisti Pagrindinės mokėjimo sąskaitos paslaugą sudarančių paslaugų ir mokėjimo operacijų aprašo 5.5 papunktį, nustatant, kad grynieji pinigai išimami visuose valstybėse narėse veikiančiuose bankomatuose.

3. Nustatyti, kad šis nutarimas įsigalioja 2017 m. vasario 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2016 m. spalio 26 d. nutarimu Nr. 03-153

PAGRINDINĖS MOKĖJIMO SĄSKAITOS PASLAUGĄ SUDARANČIŲ PASLAUGŲ IR MOKĖJIMO OPERACIJŲ APRAŠAS

I SKYRIUS

BENDROSIOS NUOSTATOS

1. Pagrindinės mokėjimo sąskaitos paslaugą sudarančių paslaugų ir mokėjimo operacijų apraše (toliau – Aprašas) nustatytas minimalus pagrindinės mokėjimo sąskaitos paslaugą sudarančių paslaugų ir mokėjimo operacijų skaičius ir minimali lėšų suma per mėnesį, už kuriuos kredito įstaiga teisėtai valstybėje narėje gyvenančiam vartotojui (toliau – vartotojas) privalo taikyti komisinį atlyginimą, ne didesnį nei pagal Lietuvos Respublikos mokėjimų įstatymo (toliau – Įstatymas) 59 straipsnio 1 dalies nuostatas nustatytas maksimalus komisinis atlyginimas (toliau – nustatytas pagrindinės mokėjimo sąskaitos komisinis atlyginimas).

2. Apraše nustatyti reikalavimai taikomi kredito įstaigoms, kurios Įstatyme nustatyta tvarka privalo teikti arba teikia pagrindinės mokėjimo sąskaitos paslaugą.

II SKYRIUS

VARTOJAMOS SĄVOKOS

3. Apraše vartojamos sąvokos:

3.1.	elektroninė sąskaita – sąskaita faktūra, vartotojui pateikiama elektroninės bankininkystės sistemoje;

3.2.	įmoka už paslaugas – atsiskaityti už paslaugas skirta įmoka, kurios pervedimą inicijuodamas mokėtojas pildo kredito įstaigos parengtą specialią mokėjimo nurodymo formą;

3.3.	SEPA kredito pervedimas – mokėjimo operacija eurais, vykdoma pagal Europos mokėjimų tarybos nustatytą SEPA kredito pervedimų schemą;

3.4.	SEPA tiesioginis debetas – mokėjimo operacija eurais, vykdoma pagal Europos mokėjimų tarybos nustatytą SEPA tiesioginio debeto schemą;

3.5.	kitos Apraše vartojamos sąvokos suprantamos taip, kaip jos apibrėžtos Įstatyme.

III SKYRIUS

PAGRINDINĘ MOKĖJIMO SĄSKAITĄ SUDARANČIŲ PASLAUGŲ IR MOKĖJIMO OPERACIJŲ DETALIZAVIMAS

4. Pagrindinės mokėjimo sąskaitos paslaugą sudaro Įstatymo 58 straipsnio 1 dalyje nurodytos mokėjimo paslaugos ir mokėjimo operacijos.

5. Už nustatytą pagrindinės mokėjimo sąskaitos komisinį atlyginimą kredito įstaiga privalo vartotojui:

5.1.	užtikrinti neribotą paslaugų, susijusių su pagrindinės mokėjimo sąskaitos atidarymu, tvarkymu ir uždarymu, teikimą;

5.2.	išduoti bent vieną iš savo siūlomų kliento autentiškumo ir mokėjimo operacijų autentiškumo patvirtinimo priemonių, užtikrinančių pagrindinės mokėjimo sąskaitos valdymą ir mokėjimo operacijų inicijavimą, kaip numatyta Įstatymo 58 straipsnio 3 dalyje;

5.3.	suteikti neribotą grynųjų pinigų įmokėjimo eurais į pagrindinę mokėjimo sąskaitą operacijų skaičių;

5.4.	suteikti neribotą gaunamų iš valstybių narių mokėjimų įskaitymo eurais į pagrindinę mokėjimo sąskaitą operacijų skaičių;

5.5.	neribodama operacijų skaičiaus, užtikrinti ne mažesnės nei Aprašo priede nustatytos minimalios grynųjų pinigų sumos per mėnesį išėmimą kredito įstaigos tinklo bankomatuose. Kredito unijos turi teisę parinkti kitą Įstatymo 58 straipsnio 1 dalies 3 punkte nurodytą grynųjų pinigų išmokėjimo būdą;

5.6.	išduoti mokėjimo kortelę, įskaitant jos aktyvavimą, atnaujinimą ir pristatymą vartotojui, kuria naudojantis būtų užtikrintas Įstatymo 58 straipsnio 1 dalies 2–4 punktuose nurodytų mokėjimo operacijų vykdymas;

5.7.	užtikrinti neribotą mokėjimo operacijų eurais prekybos vietose ir internetu, naudojantis pagal bendrąją sutartį dėl pagrindinės mokėjimo sąskaitos išduota mokėjimo kortele, skaičių, įskaitant paslaugas, užtikrinančias saugius mokėjimus internetu;

5.8.	užtikrinti toliau nurodytų mokėjimo operacijų bendrą skaičių per mėnesį, ne mažesnį nei Aprašo priede nustatytas minimalus mokėjimo operacijų skaičius:

5.8.1.	internetinėmis priemonėmis inicijuoti SEPA kredito pervedimai, įskaitant įmokas už paslaugas, vienkartinius ir periodinius mokėjimo nurodymus, vykdomus kredito įstaigos viduje ir į kitų Lietuvoje arba kitose valstybėse narėse veikiančių mokėjimo paslaugų teikėjų įstaigose atidarytas mokėjimo sąskaitas;

5.8.2.	automatinis vartotojo gautų elektroninių sąskaitų apmokėjimas;

5.8.3.	SEPA tiesioginio debeto nurodymų, gautų iš Lietuvoje ar kitose valstybėse narėse veikiančių mokėjimo paslaugų teikėjų, apmokėjimas;

5.9.	užtikrinti neribotą toliau nurodytų internetinėmis priemonėmis inicijuotų mokėjimo operacijų skaičių:

5.9.1.	pervedimai į to paties vartotojo sąskaitas toje pačioje kredito įstaigoje;

5.9.2.	pervedimai į vartotojo indėlių sąskaitas ir iš šių sąskaitų, esančių toje pačioje kredito įstaigoje;

5.9.3.	pervedimai, kai lėšų gavėjas yra pati kredito įstaiga, įskaitant įmokas pagal finansinių paslaugų sutartis ir komisinių atlyginimų nurašymą iš pagrindinės mokėjimo sąskaitos.

IV SKYRIUS

BAIGIAMOSIOS NUOSTATOS

6.	Apraše nustatyti mokėjimo operacijų eurais reikalavimai mutatis mutandis taikomi kita valiuta atidarytai pagrindinei mokėjimo sąskaitai, kaip nustatyta Įstatymo 58 straipsnio 2 dalyje.

7.	Kredito įstaiga turi teisę taikyti palankesnes sąlygas, nei nustatyta Apraše.

8.	Lietuvos bankas atnaujina Aprašo priede nustatytą minimalų mokėjimo operacijų skaičių ir minimalią grynųjų pinigų išėmimo sumą Įstatymo 58 straipsnio 5 dalyje nustatyta tvarka.

9.	Už Aprašo nuostatų pažeidimą kredito įstaiga atsako Įstatymo nustatyta tvarka.

_____________

Pagrindinės mokėjimo sąskaitos

paslaugą sudarančių paslaugų

ir mokėjimo operacijų aprašo

priedas

MINIMALUS MOKĖJIMO OPERACIJŲ SKAIČIUS IR MINIMALI GRYNŲJŲ PINIGŲ IŠĖMIMO SUMA

1.	Minimali grynųjų pinigų išėmimo suma, kaip nurodyta Aprašo 5.5 papunktyje, – 550 eurų per mėnesį.

2.	Minimalus mokėjimo operacijų skaičius, kaip nurodyta Aprašo 5.8 papunktyje, – 10 mokėjimo operacijų per mėnesį.

________________